Document ID: 32011D0013

A BIZOTTSÁG HATÁROZATA
(2011. január 12.)
a bioüzemanyagokra és a folyékony bio-energiahordozókra vonatkozó, a gazdasági szereplők által a tagállamokhoz eljuttatandó bizonyos típusú információkról
(az értesítés a C(2011) 36. számú dokumentummal történt)
(2011/13/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelvre (1) és különösen annak 18. cikke (3) bekezdésére,
tekintettel a benzin és a dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelvre (2) és különösen annak 7c. cikke (3) bekezdésére,
a 2009/28/EK irányelv 25. cikkének (2) bekezdése értelmében létrehozott tanácsadó bizottsággal folytatott konzultációt követően,
mivel:
(1)
A tagállamoknak biztosítaniuk kell, hogy a gazdasági szereplők jelentésben tájékoztassák őket arról, hogy a folyékony bio-energiahordozók teljesítik-e a 2009/28/EK irányelvben meghatározott fenntarthatósági kritériumokat, illetőleg hogy a bioüzemanyagok teljesítik-e az említett irányelvben és a 98/70/EK irányelvben meghatározott fenntarthatósági kritériumokat, továbbá arról is gondoskodniuk kell, hogy a gazdasági szereplők bizonyos további környezetvédelmi és társadalmi szempontokkal kapcsolatban is tájékoztatást nyújtsanak.
(2)
E további környezetvédelmi és társadalmi szempontokat illetően a Bizottság feladata, hogy összeállítsa a jelentéstétel tárgyát képező megfelelő és releváns információk listáját.
(3)
Több olyan önkéntes rendszer létezik vagy áll kialakítás alatt, amely szabványokat állapít meg a biomasszatermékek előállításával kapcsolatban, és amely olyan követelményeket rögzít, amelyek - részben vagy egészben - mind a fenntarthatósági kritériumokra, mind a Bizottság által összeállítandó lista szempontjából releváns további környezetvédelmi és társadalmi szempontokra kiterjednek. A Bizottság határozhat úgy, hogy a szóban forgó kritériumok teljesítésének bizonyítása céljából az ilyen önkéntes rendszereket megbízható és elfogadható adatforrásként ismeri el. Továbbá úgy is határozhat, hogy a további környezetvédelmi és társadalmi szempontok vonatkozásában is pontos adatokat tartalmazó információforrásként ismeri el őket.
(4)
A fenntarthatósági rendszerben figyelembe vett bioüzemanyagok és folyékony bio-energiahordozók használatából eredő üvegházhatást okozó gázok mennyiségének kiszámítására szolgáló módszer szerint bónusz adható az olyan biomasszára, amelyet helyreállított degradálódott földterületről nyertek.
(5)
A fenntarthatósági rendszerben szereplő, az üvegházhatást okozó gázok mennyiségének kiszámítására szolgáló módszer egyik eleme a talajban lévő kötött szénnek a jobb mezőgazdasági gazdálkodásnak köszönhető felhalmozódása miatti kibocsátáscsökkenés figyelembevételére szolgál.
(6)
Figyelembe véve azt az igényt, hogy a környezetvédelmi és társadalmi szempontokkal kapcsolatos információszolgáltatás ne rójon túlzott adminisztratív terhet a gazdasági szereplőkre, indokolt előírni, hogy a szóban forgó információk benyújtása olyan nyilatkozat formájában történjék, amely rögzíti, hogy az adott bioüzemanyag- vagy folyékonybioenergiahordozó-szállítmány megkapta-e azt a minősítést vagy jóváhagyást, amely igazolja az említett szempontokra kiterjedő, elismert önkéntes rendszer követelményeinek teljesítését; hogy igénybe vették-e a (4) preambulumbekezdésben említett bónuszt; és hogy igénybe vették-e az (5) preambulumbekezdésben említett, a kötött szén felhalmozódására vonatkozó tényezőt.
(7)
A (4) preambulumbekezdésben említett bónusz és az (5) preambulumbekezdésben említett, a kötött szén felhalmozódására vonatkozó tényező a növénytermesztés esetében releváns. Ezért a hulladékból vagy maradékanyagokból előállított bioüzemanyagok és folyékony bio-energiahordozók esetében e szempontokra vonatkozóan nem szükséges információt benyújtani,
ELFOGADTA EZT A HATÁROZATOT:
1. cikk
A gazdasági szereplők által valamennyi bioüzemanyag- vagy folyékonybioenergiahordozó-szállítmány vonatkozásában benyújtandó információk között az alábbiaknak kell szerepelniük:
a)
jelezni kell, hogy a szállítmány megkapta-e azt a minősítést vagy jóváhagyást, amely igazolja egy olyan önkéntes rendszer követelményeinek teljesítését, amelyet a Bizottság - a 2009/28/EK irányelv 18. cikke (4) bekezdése második albekezdésének és a 98/70/EK irányelv 7c. cikke (4) bekezdése második albekezdésének megfelelően - olyan rendszerként fogadott el, mint amely a talaj, a vízkészletek és a levegő védelme érdekében tett intézkedések, a degradálódott földterületek helyreállítása és a szűkös vízkészletekkel rendelkező területek túlzott vízfogyasztásának megelőzése tekintetében és/vagy a 2009/28/EK irányelv 17. cikke (7) bekezdésének második albekezdésében és a 98/70/EK irányelv 7b. cikke (7) bekezdésének második albekezdésében felsorolt kérdések tekintetében pontos adatokat tartalmaz;
b)
amennyiben a szállítmány megkapta az a) pont szerinti minősítést vagy jóváhagyást, az adott önkéntes rendszer megnevezését.
A szállítmányok esetében továbbá - a hulladékból vagy maradékanyagokból előállított bioüzemanyagok és folyékony bio-energiahordozók kivételével - az alábbi információkat is meg kell adni:
c)
jelezni kell, hogy a 2009/28/EK irányelv V. mellékletének C. részének 7. és 8. pontja, valamint a 98/70/EK irányelv IV. mellékletének C. részének 7. és 8. pontja szerinti bónuszt figyelembe vették-e az üvegházhatást okozó gázok mennyiségének a 2009/28/EK irányelv V. mellékletének C. részének 1. pontja és a 98/70/EK irányelv IV. mellékletének C. részének 1. pontja szerinti kiszámítása során;
d)
jelezni kell, hogy a talajban lévő kötött szénnek a jobb mezőgazdasági gazdálkodásnak köszönhető felhalmozódása miatti kibocsátáscsökkenést leíró, a 2009/28/EK irányelv V. mellékletének C. részének 1. pontja és a 98/70/EK irányelv IV. mellékletének C. részének 1. pontja szerinti tényezőt figyelembe vették-e az üvegházhatást okozó gázok mennyiségének az ugyanezen pontok szerinti kiszámítása során.
2. cikk
Ez a határozat nem érinti a Bizottság azon jogát, hogy a 2009/28/EK irányelv 23. cikke (2) bekezdésének alkalmazásában további információkat kérjen a gazdasági szereplőktől.
3. cikk
Ennek a határozatnak a tagállamok a címzettjei.
Kelt Brüsszelben, 2011. január 12-én.

Labels: 12
18
14
20